राष्ट्रिय टिममा आमूल परिवर्तन
विश्वकप छनोट र इराकविरुद्ध हुने मैत्रीपूर्ण खेलका लागि घोषित २३ सदस्यीय नेपाली राष्ट्रिय टिममा ६ नयाँ खेलाडी छनोट भएका छन् । मुख्य प्रशिक्षक अब्दुल्लाह अलमुताइरीले चैतमा थ्री नेसन्स कप विजेता टिमका १३ खेलाडी हटाउँदै मंगलबार राष्ट्रिय टिम घोषणा गरेका हुन् ।
काठमाडौँ — विश्वकप छनोट र इराकविरुद्ध हुने मैत्रीपूर्ण खेलका लागि घोषित २३ सदस्यीय नेपाली राष्ट्रिय टिममा ६ नयाँ खेलाडी छनोट भएका छन् । मुख्य प्रशिक्षक अब्दुल्लाह अलमुताइरीले चैतमा थ्री नेसन्स कप विजेता टिमका १३ खेलाडी हटाउँदै मंगलबार राष्ट्रिय टिम घोषणा गरेका हुन् ।थ्री नेसन्स कप जितेलगत्तै एन्फाले कुवेती नागरिक अब्दुल्लाहलाई राष्ट्रिय टिमको मुख्य प्रशिक्षक नियुक्त गरेको थियो । उनले नेपाल सुपर लिग (एनएसएल) अघि ३२ खेलाडीको प्रारम्भिक सूची निकालेका थिए । त्यसमा आठ खेलाडी परिवर्तन गर्दै उनले बन्द प्रशिक्षणको लागि आइतबार फेरि ३२ खेलाडी छनोट गरेका थिए, जहाँ एनएसएल च्याम्पियन काठमाडौं रेजर्सका कुनै पनि खेलाडी परेनन् । त्यसबाटै उनले टिममा आमूल परिवर्तन गर्ने संकेत दिइसकेका थिए । उनले प्रारम्भिक सूचीमै तीन गोलकिपर लिएका थिए । थ्री नेसन्स कप विजेता कप्तान किरण चेम्जोङ र दीप कार्की यथावत् छन् भने विशाल सुनारले राष्ट्रिय टिममा पहिलोपल्ट स्थान पाएका छन् । विशालले एफसी चितवनबाट एनएसएल खेलेका थिए । डिफेन्डर गौतम श्रेष्ठ, मिडफिल्डरद्वय आयुश घलान र कमल थापा (तीनै जना पोखरा थन्डर्स), विराटनगर सिटीका मिडफिल्डरद्वय सुरजज्यू ठकुरी र मनीष डाँगी पनि पहिलोपल्ट राष्ट्रिय टिममा छानिए ।विराटनगर सिटीबाट प्रभावशाली प्रदर्शन गरेका मिडफिल्डर सन्तोष तामाङ र पोखराका फरवार्ड नवयुग श्रेष्ठले पनि पुनरागमन गरे । नवयुगलाई थ्री नेसन्स कपको टिमबाट हटाइएको थियो भने सन्तोष कुवेतविरुद्ध थिम्पुमा भएको विश्वकप छनोटको खेल (२०१९ अक्टोबर) अघि अनुशासन कारबाहीमा परेयता पहिलोपल्ट बोलाइएका हुन् । धनगढी एफसीका मिडफिल्डर पुजन उपरकोटी, बुटवल लुम्बिनीका फरवार्डद्वय आशिष लामा र सुमन लामा पनि टिममा फर्किएका हुन् । फरवार्ड भरत खवास, दर्शन गुरुङ, डिफेन्सका रन्जित धिमाल, अमित तामाङ, निशान खड्का, मिडफिल्डर सेसेहाङ आङदेम्बे, रवि पासवान, विवेक बस्नेत र नितिन थापा अन्तिम ३२ बाटै बाहिरिए । नेपालले कुवेतमा हुने विश्वकप छनोटमा चाइनिज ताइपेई (३ जुन), जोर्डन (८ जुन) र अस्ट्रेलिया (११ जुन) विरुद्ध प्रतिस्पर्धा गर्नेछ । नेपालले मैत्रीपूर्ण खेलमा इराक (२९ मे) विरुद्ध बासरामा खेल्ने छ ।